বিশ্ববিদ্যালয়ের ছাত্র সংসদ তৃণমূল ছাত্র পরিষদের (টিএমসিপি) দখলে। অভিযোগ, গত শুক্রবার বিকেলে সৌরভের নেতৃত্বে টিএমসিপি’র একদল কর্মী বিশ্ববিদ্যালয়ের বিভিন্ন বিভাগের দেওয়ালে মুখ্যমন্ত্রী মমতা বন্দ্যোপাধ্যায়ের ছবি-সংবলিত ক্যালেন্ডার সেঁটে দেন। ক্যালেন্ডারের ‘কোপ’ থেকে বাদ যায়নি দ্বারভাঙা হলের ভিতরে রাখা স্যার আশুতোষ মুখোপাধ্যায়ের তৈলচিত্রও। বাম-সমর্থিত ক্যালকাটা ইউনিভার্সিটি এমপ্লয়িজ ইউনিয়নের দফতরে ঢুকেও ওই ক্যালেন্ডার সাঁটানো হয় বলে অভিযোগ। সেই সময় সেখানে ছিলেন ইউনিয়নের সহ-সম্পাদক অভিজিৎ চৌধুরী। অনুমতি না নিয়ে তাঁদের দফতরে কেন ওই কাজ করা হচ্ছে সেই প্রশ্ন তোলেন তিনি। অভিযোগ, এর জেরে তাঁকে ধাক্কাধাক্কি করেন টিএমসিপি সমর্থকেরা। ক্যালেন্ডার খুলে ফেলা হলে তাঁদের হুমকিও দেওয়া হয় বলে দাবি বাম সমর্থক কর্মচারীদের। সোমবার ঘটনার প্রতিবাদে ক্যাম্পাসে মিছিল করে উপাচার্য সুগত মারজিতের কাছে স্মারকলিপি দেয় এমপ্লয়িজ ইউনিয়ন। সংগঠনের নেতা চন্দন বসু বলেন, ‘‘আমরা উপাচার্যকে বলেছি, শুক্রবারের ঘটনা নিয়ে তিনি কোনও ব্যবস্থা না নিলে আমরা বৃহত্তর আন্দোলনে যেতে বাধ্য হব।’’
তবে সৌরভ বলেন, ‘‘ভিত্তিহীন অভিযোগ। কর্মচারীরা নিজেরাই আমাদের ক্যালেন্ডার লাগিয়েছেন।’’ প্রসঙ্গত, আগেও একাধিকবার অধ্যাপক-হেনস্থার অভিযোগ উঠেছিল সৌরভের বিরুদ্ধে।